UDHËZIM

Nr. 159, datë 2.10.2025

PËR PROCEDURAT E HARTIMIT TË LISTAVE TË ZGJEDHËSVE PËR ZGJEDHJET E PJESSHME VENDORE PËR KRYETAR BASHKIE, PËR DISA NJËSI TË QEVERISJES VENDORE

Në zbatim të nenit 102, pika 4 e Kushtetutës së Republikës së Shqipërisë; të neneve 45, 46, 47, 48, 50, 51, 56, 57, 59 dhe 62, të ligjit nr. 10 019, datë 29.12.2008, “Kodi Zgjedhor i Republikës së Shqipërisë”, të ndryshuar, si dhe të dekretit nr. 350, datë 1.10.2025, të Presidentit të Republikës, “Për caktimin e datës së zgjedhjeve të pjesshme vendore për kryetar bashkie, për disa njësi të qeverisjes vendore”,

UDHËZOJ:

1. Hartimin e ekstraktit elektronik për zgjedhjet e pjesshme vendore nga Regjistri Kombëtar i Gjendjes Civile (RKGjC) i vitit 2010, brenda datës 3.10.2025. Në përbërje të listës së zgjedhësve janë të gjithë shtetasit me të drejtë vote, të lindur deri më datë 9.11.2007, të cilët në datën e zhvillimit të zgjedhjeve për kryetar të bashkive Tiranë, Vlorë, Berat, Tepelenë, Mat dhe Cërrik, më datë 9.11.2025, mbushin 18 vjeç.

2. Miratimin dhe shpalljen e listës së zgjedhësve për zgjedhjet e pjesshme vendore për kryetar të bashkive Tiranë, Vlorë, Berat, Tepelenë, Mat dhe Cërrik, në përputhje me nenin 48 të Kodit Zgjedhor brenda datës 6.10.2025, nga kryetarët e komanduar në detyrë në bashkitë Tiranë, Vlorë, Berat, Tepelenë, Mat dhe Cërrik.

3. Gjenerimin e listës së zgjedhësve, në përputhje me procedurën e parashikuar në udhëzimin nr. 225, datë 11.5.2016, të ministrit të Punëve të Brendshme, “Për procedurat e pezullimit nga lista e zgjedhësve për shtetasit që vuajnë dënimin, parashikuar nga ligji nr. 138/2015, ‘Për garantimin e integritetit të personave që zgjidhen, emërohen ose ushtrojnë funksione publike’”.

4. Caktimin e zgjedhësve në listën e qendrës së votimit përkatëse, sipas kodit të vendbanimit. Renditjen e zgjedhësve brenda qendrës së votimit sipas rendit alfabetik të mbiemrit.

5. Grupimin e listës së zgjedhësve për zgjedhjet e pjesshme vendore sipas zonave të qendrave të votimit, kufijtë e të cilave janë ato të zgjedhjeve të fundit. Kryetarët e bashkive Tiranë, Vlorë, Berat, Tepelenë, Mat dhe Cërrik, të komanduar në detyrë, të cilët kanë marrë njoftimin nga nëpunësi i zyrës së gjendjes civile në bashkitë Tiranë, Vlorë, Berat, Tepelenë, Mat dhe Cërrik/njësitë administrative nën juridiksionin e tyre, se ka qendra votimi me më pak se 300 (treqind) zgjedhës, apo qendra votimi me më shumë se 1 000 (një mijë) zgjedhës, brenda 48 orëve vendos për bashkimin dhe/ose ndarjen e qendrave të votimit, sipas kërkesave të kriterit numerik dhe cakton adresën e qendrës së votimit.

6. Limiti i poshtëm për qendrën e votimit i referohet një numri prej 15 (pesëmbëdhjetë) zgjedhësish, në rastin e institucioneve të posaçme (burgjeve, vendeve të paraburgimit, si dhe spitaleve ose institucioneve të tjera shëndetësore, që pranojnë pacientë për më shumë se 3 ditë), të cilat përbëjnë zonë të veçantë qendre votimi.

7. Kryetari i bashkisë Tiranë, Vlorë, Berat, Tepelenë, Mat dhe Cërrik, i komanduar në detyrë, vendos për rindarjen e qendrave të votimit me fraksion që kalojnë limitin numerik të përcaktuar në Kodin Zgjedhor, duke u nisur nga numri i përgjithshëm i zgjedhësve të qendrës së votimit bazë. Numri i përgjithshëm i një qendre votimi, me gjithë fraksionet e saj ndahet në pjesë të barabarta, me jo më shumë se 1000 (një mijë) zgjedhës secila.

8. Kryetari i Bashkisë Tiranë, Vlorë, Berat, Tepelenë, Mat dhe Cërrik, i komanduar në detyrë, vendos për bashkimin e qendrave të votimit me më pak se 300 (treqind) zgjedhës, me një qendër më të afërt dhe me mundësi komunikimi rrugor. Numri i përgjithshëm i zgjedhësve në qendrat e bashkuara të votimit duhet të jetë mbi 300 (treqind) zgjedhës.

Kryetari i komanduar në detyrë në bashkinë Tiranë, Vlorë, Berat, Tepelenë, Mat dhe Cërrik, vendos për ndarjen me fraksion të qendrës së votimit të krijuar, në rastet kur numri i përgjithshëm i zgjedhësve për qendrat që bashkohen rezulton të jetë më shumë se 1 000 (një mijë), sipas pikës 7 të këtij udhëzimi. Në rastet kur dy ose më shumë qendra votimi kanë më pak se 300 (treqind) zgjedhës, qendra/qendrat me numër më të vogël i bashkohen atyre me numër më të madh zgjedhësish.

9. Kryetari i komanduar në detyrë në bashkitë Tiranë, Vlorë, Berat, Tepelenë, Mat dhe Cërrik, u dërgon menjëherë për zbatim zyrës së gjendjes civile në bashkitë Tiranë, Vlorë, Berat, Tepelenë, Mat dhe Cërrik/zyrave të gjendjes civile nën juridiksionin e tyre, vendimet për ndarjen ose bashkimin e qendrave të votimit, si dhe vendimet për ndryshimin e adresave të qendrave të votimit nëse ka. Këto vendime, gjithashtu, dërgohen në Drejtorinë e Përgjithshme të Gjendjes Civile në Ministrinë e Punëve të Brendshme, si dhe për dijeni prefektit të qarkut Tiranë, Vlorë, Berat, Gjirokastër, Dibër dhe Elbasan. 

10. Përgjegjësi i zyrës së gjendjes civile në bashkitë Tiranë, Vlorë, Berat, Tepelenë, Mat dhe Cërrik /njësitë administrative nën juridiksionin e tyre, kryen veprimet përkatëse në Regjistrin Kombëtar, brenda 24 orëve nga marrja e vendimit të kryetarit të komanduar në bashkinë Tiranë, Vlorë, Berat, Tepelenë, Mat dhe Cërrik, për ndarjen e qendrave të votimit referuar kritereve të parashikuar ligjorë.

11. Nëpunësit e zyrave të gjendjes civile në bashkitë Tiranë, Vlorë, Berat, Tepelenë, Mat dhe Cërrik/ njësitë administrative nën juridiksionin e tyre, përditësojnë informacionin për ndarjen e qendrave të votimit në Regjistrin Kombëtar deri në orën 24:00 të së njëjtës ditë. Në rastet kur përditësimet për ndarjen e qendrave të votimit nuk kryhen nga nëpunësit e zyrave të gjendjes civile, Drejtoria e Përgjithshme e Gjendjes Civile ekzekuton automatikisht vendimet e kryetarëve të komanduar në detyrë për ndarjen e qendrës së votimit sipas kriterit numerik dhe mbiemrit të zgjedhësit. Qendrat e votimit me fraksion marrin automatikisht vendndodhjen e qendrës bazë.

Nëpunësit e zyrave të gjendjes civile në bashkitë Tiranë, Vlorë, Berat, Tepelenë, Mat dhe Cërrik/ njësitë administrative nën juridiksionin e tyre, kryejnë veprimet përkatëse në rubrikën e dedikuar në Regjistrin Kombëtar, për përditësimin e përshkrimit të vendndodhjes së qendrës së votimit me fraksion, në rastet kur kryetari i komanduar në bashkinë Tiranë, Vlorë, Berat, Tepelenë, Mat dhe Cërrik vendos që vendndodhja e qendrës së votimit me fraksion të jetë e ndryshme nga ajo e qendrës bazë. 

12. Procedurat e parashikuara në pikat 3, 4, 5, 6, 7, 8, 9, 10 dhe 11 të këtij udhëzimi, kryhen për listën e zgjedhësve për zgjedhjet e pjesshme vendore, brenda datës 6.10.2025, që do të publikohet për zgjedhjet për kryetar të bashkive Tiranë, Vlorë, Berat, Tepelenë, Mat dhe Cërrik. 

13. Në rastet kur kryetarët e komanduar në detyrë në bashkitë Tiranë, Vlorë, Berat, Tepelenë, Mat dhe Cërrik, nuk përmbushin detyrimet e parashikuara sipas pikave 5, 6, 7 dhe 8 të këtij udhëzimi, deri në publikimin e listës së zgjedhësve, Drejtoria e Përgjithshme e Gjendjes Civile, kryen menjëherë procesin e ndarjes dhe/ose bashkimin e qendrave të votimit sipas kritereve të përcaktuara në Kodin Zgjedhor, të cilat reflektohen në listën e zgjedhësve, datë 6.10.2025, për kryetar të bashkive Tiranë, Vlorë, Berat, Tepelenë, Mat dhe Cërrik.

Drejtoria e Përgjithshme e Gjendjes Civile realizon bashkimin/ndarjen e qendrave të votimit në përmbushje të këtij procesi, bazuar në kriterin numerik dhe mbiemrin e zgjedhësit. Qendrat e votimit me fraksion marrin automatikisht adresën e qendrës bazë.

Nëpunësit e zyrave të gjendjes civile në bashkitë Tiranë, Vlorë, Berat, Tepelenë, Mat dhe Cërrik/ njësitë administrative nën juridiksionin e tyre, kryejnë veprimet përkatëse në Regjistrin Kombëtar për përditësimin e vendndodhjes së qendrës së votimit, në rastet kur kryetari i komanduar në detyrë në bashkitë Tiranë, Vlorë, Berat, Tepelenë, Mat dhe Cërrik ka vendosur që vendndodhja e qendrës së votimit me fraksion, të jetë e ndryshme nga ajo e qendrës bazë.

14. Nëpunësit e zyrave të gjendjes civile në bashkitë Tiranë, Vlorë, Berat, Tepelenë, Mat dhe Cërrik/ njësitë administrative nën juridiksionin e tyre, më datë 6.10.2025, printojnë listën e zgjedhësve nga Regjistri Kombëtar. Nëpunësit nënshkruajnë, vulosin listën e zgjedhësve për çdo qendër votimi, përfshirë këtu edhe institucionet e posaçme. Nëpunësit i dorëzojnë kryetarëve të komanduar në detyrë në bashkitë Tiranë, Vlorë, Berat, Tepelenë, Mat dhe Cërrik, listën e zgjedhësve të pjesshme vendore të nënshkruar dhe të vulosur.

15. Kryetari i komanduar në detyrë dërgon në KZAZ të 3 (tre) formatet e parashikuara në shkronjat “a”, “b” dhe “c”, të pikës 2, të nenit 48 të Kodit Zgjedhor, jo më vonë se 35 ditë nga data e zhvillimit të zgjedhjeve për kryetar të bashkive Tiranë, Vlorë, Berat, Tepelenë, Mat dhe Cërrik. 

16. Drejtoria e Përgjithshme e Gjendjes Civile dërgon në KZAZ të 3 (tre) formatet e listës së zgjedhësve të pjesshme vendore, në rast se nga kryetarët e komanduar në detyrë për bashkitë Tiranë, Vlorë, Berat, Tepelenë, Mat dhe Cërrik, nuk përmbushen kompetencat sipas pikës 15 të këtij udhëzimi.

17. Zyrat e gjendjes civile në bashkitë Tiranë, Vlorë, Berat, Tepelenë, Mat dhe Cërrik/njësitë administrative nën juridiksionin e tyre, ku do të zhvillohen zgjedhjet e pjesshme vendore për kryetar bashkie, zbatojnë dhe vendimet gjyqësore, sipas nenit 57, të ligjit nr. 10 019, datë 29.12.2008, “Kodi Zgjedhor i Republikës së Shqipërisë”, i ndryshuar.

18. Drejtoria e Përgjithshme e Gjendjes Civile publikon listën e zgjedhësve në formë elektronike për zgjedhjet për kryetar të bashkive Tiranë, Vlorë, Berat, Tepelenë, Mat dhe Cërrik, në faqen zyrtare të internetit të Ministrisë së Punëve të Brendshme. 

19. Drejtoria e Përgjithshme e Gjendjes Civile i dërgon për ruajtje Drejtorisë së Përgjithshme të Arkivave një kopje të printuar të listës së zgjedhësve, jo më vonë se 10 ditë pas shpalljes së listës së zgjedhësve të pjesshme vendore për kryetar të bashkive Tiranë, Vlorë, Berat, Tepelenë, Mat dhe Cërrik.

20. Ngarkohen me zbatimin e këtij udhëzimi kryetari i komanduar në detyrë në bashkitë Tiranë, Vlorë, Berat, Tepelenë, Mat dhe Cërrik, Drejtoria e Përgjithshme e Gjendjes Civile, zyrat e gjendjes civile në bashkitë Tiranë, Vlorë, Berat, Tepelenë, Mat dhe Cërrik dhe në njësitë administrative nën juridiksionin e tyre, si dhe institucionet e tjera shtetërore të parashikuara nga Kodi Zgjedhor.

Ky udhëzim hyn në fuqi menjëherë dhe botohet në Fletoren Zyrtare.

MINISTËR I PUNËVE TË BRENDSHME

Albana Koçiu


